2017. gada 14. februārī Noteikumi Nr. 86

Rīgā (prot. Nr. 7 6. §)

**Elektroenerģijas izcelsmes apliecinājumu saņemšanas kārtība**

# Izdoti saskaņā ar

Elektroenerģijas tirgus likuma

29.2pantu

1. Noteikumi nosaka:

1.1. kārtību, kādā elektroenerģijas ražotājs (turpmāk – ražotājs), kas elektroenerģijas ražošanai izmanto atjaunojamos energoresursus vai augstas efektivitātes koģenerāciju, var saņemt saražotās elektroenerģijas izcelsmes apliecinājumu (turpmāk – izcelsmes apliecinājums);

1.2. izcelsmes apliecinājumā ietveramo informāciju;

1.3. pilnvaroto institūciju, kas izsniedz izcelsmes apliecinājumus.

2. Šo noteikumu izpratnē augstas efektivitātes koģenerācija ir process, kurā vienlaikus tiek ražota siltumenerģija un elektroenerģija un kurš atbilst šādiem kritērijiem:

2.1. ražošana koģenerācijas režīmā koģenerācijas iekārtās nodrošina primārās enerģijas ietaupījumu, ko aprēķina saskaņā ar kārtību, kādā aprēķināms koģenerācijas staciju saražotās primārās enerģijas ietaupījums, vismaz 10 % apmērā salīdzinājumā ar atsauces vērtībām siltuma un elektroenerģijas atsevišķai ražošanai;

2.2. ražošana maza apjoma koģenerācijas iekārtās (koģenerācijas iekārta ar uzstādīto elektrisko jaudu mazāku par 1 MW), kas ļauj sasniegt primārās enerģijas ietaupījumu.

3. Izcelsmes apliecinājumu ražotājs var saņemt par elektroenerģiju, kas saražota no atjaunojamiem energoresursiem vai augstas efektivitātes koģenerācijas procesā. Par katru saražotās elektroenerģijas vienību izsniedz ne vairāk kā vienu izcelsmes apliecinājumu. Izcelsmes apliecinājumā elektroenerģijas daudzumu norāda MWh.

4. Izcelsmes apliecinājumus elektroniski izsniegt un uzskaitīt ir pilnvarota Ekonomikas ministrija (turpmāk – ministrija).

5. Lai saņemtu izcelsmes apliecinājumu, ražotājs, kas elektroenerģijas ražošanai izmanto atjaunojamos energoresursus, iesniedz ministrijā iesniegumu un atbilstoši šo noteikumu 1. pielikumam aizpildītu veidlapu, bet ražotājs, kas elektroenerģijas ražošanai izmanto augstas efektivitātes koģenerāciju, iesniedz ministrijā iesniegumu un atbilstoši šo noteikumu 2. pielikumam aizpildītu veidlapu. Veidlapā sniegtos datus apliecina tās sistēmas operators, kuras elektrotīkliem stacija ir pieslēgta. Ražotājs, kurš elektroenerģiju ražo augstas efektivitātes koģenerācijā, iesniegumam pievieno dokumentus, kas apliecina lietderīgās siltumenerģijas pārdošanas cenu un daudzumu. Iesniegumu un tā pielikumus var noformēt un iesniegt elektroniski, parakstot ar drošu elektronisko parakstu.

6. Ja iesniegums satur visu nepieciešamo informāciju, ministrija pieņem lēmumu izsniegt ražotājam izcelsmes apliecinājumu un paziņo to ražotājam. Pēc minētā lēmuma pieņemšanas ministrija elektroniski izsniedz ražotājam izcelsmes apliecinājumu. Izcelsmes apliecinājumā norāda šo noteikumu 9. un 10. punktā minēto informāciju.

7. Ja komersants neiesniedz ministrijas pieprasīto papildu informāciju vai no komersanta sniegtās informācijas izriet, ka elektroenerģija nav saražota no atjaunojamiem energoresursiem vai augstas efektivitātes koģenerācijas procesā, ministrija pieņem lēmumu par atteikumu izsniegt izcelsmes apliecinājumu.

8. Ministrijas lēmumu par atteikumu izsniegt izcelsmes apliecinājumu ražotājs var pārsūdzēt Administratīvā procesa likumā noteiktajā kārtībā.

9. Izcelsmes apliecinājumā norāda šādu informāciju:

9.1. energoresursi, no kuriem tika iegūta elektroenerģija, un ražošanas sākuma un beigu datums;

9.2. tās iekārtas nosaukums, atrašanās vieta, veids un siltumenerģijas un elektroenerģijas jauda, kurā enerģija saražota;

9.3. izcelsmes apliecinājuma izdošanas datums, valsts un unikāls identifikācijas numurs;

9.4. valsts atbalsta apmērs un atbalsta shēmas veids, ja enerģijas ražošanas vienība ir guvusi valsts atbalstu;

9.5. iekārtas ekspluatācijas uzsākšanas datums.

10. Izcelsmes apliecinājumā par augstas efektivitātes koģenerācijas procesā saražoto elektroenerģiju papildus šo noteikumu 9. punktā minētajam norāda šādu informāciju:

10.1. elektroenerģijas ražošanā izmantotā kurināmā veida zemākā siltumspēja;

10.2. līdz ar elektroenerģiju iegūtā siltuma daudzums un izmantojums;

10.3. rūpnieciskās iekārtas nominālā elektroenerģijas un siltumenerģijas efektivitāte;

10.4. augstas efektivitātes koģenerācijas režīmā saražotās elektroenerģijas daudzums, uz kuru attiecas apliecinājums;

10.5. primārās enerģijas ietaupījums, kas aprēķināts saskaņā ar kārtību, kādā aprēķināms koģenerācijas staciju saražotās primārās enerģijas ietaupījums.

11. Ministrija informāciju par izsniegtajiem izcelsmes apliecinājumiem publicē ministrijas tīmekļvietnē un aktualizē ne retāk kā reizi mēnesī.

12. Ražotājs izcelsmes apliecinājumu var saņemt par laikposmu, kas ir ne mazāks par trijiem mēnešiem un ne ilgāks par kalendāra gadu.

13. Kopējais vienam ražotājam vienā vai vairākos izsniegtajos izcelsmes apliecinājumos norādītais elektroenerģijas apjoms attiecīgajā laikposmā nepārsniedz tajā pašā laikposmā no atjaunojamiem energoresursiem saražotās un elektroenerģijas tirgus dalībniekiem pārdotās elektroenerģijas apjomu.

14. Ražotājam ir pienākums informēt ministriju par izcelsmes apliecinājuma nodošanu elektroenerģijas tirgus dalībniekam.

15. Izcelsmes apliecinājums ir derīgs 12 mēnešus no brīža, kad ir saražots attiecīgajā laikposmā izcelsmes apliecinājumā norādītais elektroenerģijas apjoms, vai līdz brīdim, kad ražotājs, kas saņēmis izcelsmes apliecinājumu, informē ministriju par attiecīgā izcelsmes apliecinājuma nodošanu elektroenerģijas tirgus dalībniekam.

**Informatīva atsauce uz Eiropas Savienības direktīvām**

Noteikumos iekļautas tiesību normas, kas izriet no:

1) Eiropas Parlamenta un Padomes 2009. gada 23. aprīļa Direktīvas 2009/28/EK par atjaunojamo energoresursu izmantošanas veicināšanu un ar ko groza un sekojoši atceļ Direktīvas 2001/77/EK un 2003/30/EK;

2) Eiropas Parlamenta un Padomes 2012. gada 25. oktobra Direktīvas 2012/27/ES par energoefektivitāti, ar ko groza Direktīvas 2009/125/EK un 2010/30/ES un atceļ Direktīvas 2004/8/EK un 2006/32/EK.

Ministru prezidents Māris Kučinskis

Ministru prezidenta biedra,

ekonomikas ministra vietā –

izglītības un zinātnes ministrs Kārlis Šadurskis